Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2022/C 70/06)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang findes i Kommissionens eAmbrosia-database.

ENHEDSDOKUMENT

»Latvijas lielie pelēkie zirņi«

EU-nr.: PDO-LV-01194-AM01 – 12. april 2021

BOB (X) BGB ( )

1. Betegnelse

»Latvijas lielie pelēkie zirņi«

2. Medlemsstat eller tredjeland

Letland

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede oprindelsesbetegnelse »Latvijas lielie pelēkie zirņi« henviser til de tørrede frø fra den lokale »Retrija« kultivar af maculatum-markærtsorten (Pisum sativum L.).

Dette tørrede bælgprodukt har følgende morfologiske egenskaber:

Udseende: stort, meget groft og brunt med et marmormønster, som giver det en grålig farve, og med en sort hilum.

Gennemsnitsvægt: vægt af tusind kerner: 360-400 g

bulkdensitet: 713-790 g/l.

Kemiske egenskaber for »Latvijas lielie pelēkie zirņi« (i %):

— vandindhold: op til 16 %

— råprotein: 20-34 %

— fedtstoffer: 1,2-2,2 %

— grove fibre: højst 6,8 %

— aske: op til 3,5 %.

»Latvijas lielie pelēkie zirņi« spises, uden at produktets testa (eller frøskal) fjernes, fordi den ikke kan skilles fra resten af frøet. Dette betyder, at produktet ikke falder fra hinanden ved kogning, idet testaen holder på resten af ærten.

Den kogte ært har følgende organoleptiske egenskaber:

— blød, melet konsistens

— en mild, men særlig smag, som kommer fra skindet.

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen — dyrkning, tørring og sortering — finder sted i det pågældende område.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

Det geografiske område, hvor produktet med denne beskyttede oprindelsesbetegnelse fremstilles, dækker næsten hele Letland, på nær følgende regioner: Østersøkysten og Rigabugten op til 5 km ind i landet i kommunerne Nīca, Liepāja og Pāvilosta, kystområdet i kommunen Ventspils, kystområdet i kommunen Dundaga og kommunerne Roja, Engure, Jūrmala, Riga, Carnikava, Ādaži, Saulkrasti og Salacgrīva.

5. Tilknytning til det geografiske område

De vigtigste faktorer, som påvirker kvaliteten af »Latvijas lielie pelēkie zirņi«, er de lokale klimaforhold, jordbundsforhold samt historiske og menneskelige faktorer.

5.1. Det geografiske områdes egenart

»Latvijas lielie pelēkie zirņi« dyrkes i et tempereret område. Letlands klima påvirkes af havets nærhed og af tilstrømmende luftmasser fra Atlanterhavet. Klimaet er derfor fortrinsvis mildt og fugtigt, med fire klart afgrænsede årstider. Himlen er ofte overskyet (i gennemsnit 160-180 dage om året), hvorimod solen skinner gennemsnitligt 1 790 timer årligt. Med 28-30 dage i gennemsnit falder det højeste antal solskinsdage i perioden fra maj til august, hvor solen skinner i 8-10 timer om dagen. Den gennemsnitlige nedbør svinger mellem 574 og 691 mm om året. Det fortrinsvis milde og fugtige klima skaber optimale vækst-, blomstrings- og høstbetingelser, og bælgplanternes vigtigste kvalitetsegenskaber og kendetegn kommer derfor bedst muligt til udtryk i netop dette geografiske område.

Det afgrænsede geografiske områdes moderate og velbearbejdede jordbunde, som har en kalk- og lerholdig granulometrisk struktur og en optimal pH-værdi på omkring 7, er afgørende for, at »Latvijas lielie pelēkie zirņi« kan vokse optimalt.

5.2. Produktets egenart

Det tørrede produkt »Latvijas lielie pelēkie zirņi« adskiller sig fra andre ærter ved deres særligt store og grove frø (1 000 frø vejer 360-400 g). Selv om der kun er få frø i hver bælg, opvejes dette af frøenes gode kulinariske egenskaber, som for eksempel relativt kort kogetid (omkring 10 minutter kortere end andre ærter). Den kogte ærts egenskaber: blød, melet konsistens og en mild, men særlig smag, som kommer fra skindet.

»Latvijas lielie pelēkie zirņi« spises, uden at produktets testa (eller frøskal) fjernes, fordi den ikke kan skilles fra resten af frøet. Dette betyder, at produktet ikke falder fra hinanden ved kogning, idet testaen holder på resten af ærten.

5.3. Sammenhængen mellem det geografiske område og produktets kvalitet eller egenskaber

»Latvijas lielie pelēkie zirņi« er et produkt, der kun har udviklet sig under indflydelse af særlige naturforhold og som et resultat af lokale producenters færdigheder.

1. Miljøfaktorer, der sikrer, at produktet har bedre kvalitetsegenskaber (grove frø med en melet konsistens):

— klima: forskelle i luftfugtighed og temperatur på plantens forskellige væksttrin er af afgørende betydning for at opnå store frø. »Latvijas lielie pelēkie zirņi« har en lang vækstsæson, som varer fra 80 til 115 dage. Produktet vokser og udvikler sig relativt langsomt i starten af vækstsæsonen, men blomstrer så og modnes ganske hurtigt. Letlands klimatiske forhold er derfor velegnede til at opnå et udbytte af høj kvalitet (grove frø, melet konsistens, kort kogetid). På blomstringstidspunktet, og specielt når bælgene dannes (i den anden halvdel af juni og første halvdel af juli), er det yderst vigtigt, at vejret er tilstrækkeligt fugtigt, idet dette har afgørende indflydelse på frøenes størrelse og skindets tykkelse. For høj fugtighed i denne periode vil forsinke modningen af frøene, hvorimod tørre forhold vil resultere i bittesmå ærter med et tykkere skind. I begge tilfælde er resultatet længere kogetid og en forringelse af kultivarens smagsegenskaber, så ærterne skal sås tidligt — så tidligt som de sidste ti dage i april, men ikke senere end de første ti dage i maj.

— den optimale pH-værdi i jorden er 7. »Latvijas lielie pelēkie zirņi« er mere krævende end andre ærtesorter, når det kommer til vækstmiljøet. Sorten egner sig til moderate og velbearbejdede jordbunde med en kalk- og lerholdig granulometrisk struktur. Dog kan der stadig opnås mindre udbytter af minimalt bearbejdet jord, lerholdige sandjorde og sumpede mineraljorde. For »Latvijas lielie pelēkie zirņi« er den optimale pH-værdi i jorden omkring 7, hvilket er højere end for andre, mindre krævende ærtesorter.

2. Historiske og menneskelige faktorer:

dyrkning og forædling af »Latvijas lielie pelēkie zirņi«, der har fundet sted i det geografisk afgrænsede område igennem generationer, har frembragt en sort af høj kvalitet, som er perfekt tilpasset de lokale forhold, og som er blevet en solid gastronomisk favorit.

I Letland er der en lang tradition for dyrkning af grå ærter. Denne type ært er blevet dyrket i Letland siden det 18. århundrede. I begyndelsen af det 20. århundrede blev der offentliggjort artikler om de særlige forhold for dyrkning af »grå« ærter Forædlingen af ærter i Letland begyndte i 1925 på Stende State Cereals Breeding Institute, men er siden 1945 fortsat på Priekuļi State Plant Breeding Institute. Dette viser, at ærterne kan dyrkes over hele Letland. Forædlingen af »Latvijas lielie pelēkie zirņi« blev påbegyndt af almindelige mennesker på grundlag af store, brune ærter fra Vidzeme. Priekuļi State Plant Breeding Institute i Priekuļi, Priekuļi delkommune, Priekuļi kommune, skabte sorten »Retrija« af »Latvijas lielie pelēkie zirņi«, som er den eneste sort, der har så store frø, ved at anvende det således udvalgte materiale og forbedre det igennem målrettet forædling, dvs. ved at fravælge bitterheden i frøene fra de vilde sorter, og opnå kogte frø, som er velsmagende og pæne.

Dyrknings- og høstmetoder, som er udviklet over flere år, er af afgørende betydning for at sikre både en stigning i det samlede udbytte og et produkt af høj kvalitet. Disse metoder omfatter eksempelvis forberedelse af jorden, valg af det rette forhold mellem arterne i en blandet afgrøde og valg af det rette høsttidspunkt. »Latvijas lielie pelēkie zirņi« dyrkes udelukkende som blandet afgrøde med kornplanter (havre, byg eller vårhvede) som støtte. Forholdet mellem de forskellige arter i de blandede afgrøder bør være som følger: Andelen af »Latvijas lielie pelēkie zirņi« i forhold til korn er enten 1:2 eller 1:1.

Tærskning af produktet med en mejetærsker kræver opmærksomhed og dygtighed, fordi det modne produkt »Latvijas lielie pelēkie zirņi« meget let flækker. Efter høstning tørres produktet forsigtigt i tørremaskiner.

Letter har spist ærter i århundreder. Ærter, byg og bønner udgjorde længe en fast del af kosten, og de forblev vigtige, indtil kartoflen blev indført i det 19. århundrede. Nu til dags henvises der i turistguider til »pelēkie zirņi« med bacon som en speciel lettisk ret, der er værd at smage.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

https://www.pvd.gov.lv/lv/lauksaimniecibas-un-partikas-produktu-norazu-registracija

(1) EUT L 179 af 19.6.2014, s. 17.